ส่วนที่ 1

ข้อมูลสรุป

อัตราการเติบโตของเศรษฐกิจไทยในปี 2547 เติบโตร้อยละ 6.1 ลดลงจากปี 2546
ที่ขยายตัวร้อยละ 6.9 เนื่องจากมีปัจจัยด้านลบหลายประการ ได้แก่ การระบาดของไข้หวัดนก
ความไม่สงบใน 3 จังหวัดชายแดนภาคใต้ อัตราดอกเบี้ยและราคาน้ำมันที่ปรับตัวเพิ่มขึ้น
การแข็งค่าขึ้นของเงินบาท รวมทั้งการเกิดมหันตภัยคลื่นสึนามิ ในช่วงปลายปีที่ผ่านมา สำหรับในปีนี้
ธุรกิจประกันวินาศภัยทั้งระบบมีอัตราการขยายตัวร้อยละ 11.3 ลดลงจากร้อยละ 13.6 ในปี 2546

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2547 จำนวน 16,154.1 ล้านบาท
มีทุนจดทะเบียนและชำระแล้ว 390 ล้านบาท ผลการดำเนินงานมีอัตราการเติบโตอย่างต่อเนื่อง
เช่นเดียวกับตลาด โดยในปี 2547 บริษัทฯ มีรายได้จากการรับประกันภัยรวม 3,501.2 ล้านบาท
เพิ่มขึ้น ร้อยละ 14.9 จากปี 2546 กำไรจากการรับประกันภัยหลังหักค่าใช้จ่ายดำเนินงานเท่ากับ
296.7 ล้านบาท ลดลงร้อยละ 9.4 กำไรจากการลงทุน 505.3 ล้านบาท เพิ่มขึ้นร้อยละ 5.0
และมีกำไรสุทธิ 611.0 ล้านบาท ลดลง ร้อยละ 3.2 กำไรสุทธิต่อหุ้น 15.67 บาท ลดลงจากปี
2546 ที่เท่ากับ 16.18

ปัจจัยที่สนับสนุนการดำเนินธุรกิจของบริษัทฯ ให้มีการเติบโตเพิ่มขึ้นอย่างมั่นคง
นอกเหนือจากการมุ่งเน้นให้บริการที่ครบถ้วน สะดวก รวดเร็วและมีประสิทธิภาพ โดยติดต่อ ณ
จุดเดียว (Single Contact Point) แล้ว ผลจากการพัฒนาเทคโนโลยีสารสนเทศ
ที่เริ่มดำเนินการมาตั้งแต่ปี 2546 ทำให้กระบวนการทำงานมีประสิทธิภาพเพิ่มขึ้น
ในด้านการประกันภัยยานยนต์ ได้นำระบบ EMCS e-claim (Electronic Motor Claim
Solution e-claim) มาใช้ทำให้สามารถบริการลูกค้าได้สะดวกรวดเร็วขึ้น นอกจากนี้
ความพร้อมในเรื่องฐานข้อมูลในการวิเคราะห์ การจัดประเภทลูกค้า
ทำให้การกำหนดนโยบายการรับประกันภัยมีความชัดเจนมากยิ่งขึ้น
รวมถึงการร่วมมือกับพันธมิตรในการขยายธุรกิจ ส่งผลให้การเติบโตของเบี้ยประกันภัย
และกำไรของบริษัทฯ อยู่ในระดับที่น่าพอใจ

ด้านความรับผิดชอบต่อสังคม ในปี 2547 บริษัทฯ ได้ร่วมกันบริจาคเงิน
และสิ่งของเพื่อช่วยเหลือผู้ประสบภัยจากมหันตภัยคลื่นสึนามิใน 6 จังหวัดชายฝั่งทะเลอันดามัน
พร้อมทั้งเร่งดำเนินการจ่ายค่าสินไหมทดแทนให้แก่ลูกค้าของบริษัทฯ โดยเร็ว
เพื่อบรรเทาความเดือดร้อน นอกจากนี้ บริษัทฯ ได้ดำเนินโครงการต่าง ๆ
มากมายผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น ดังเช่นทุกปีที่ผ่านมา

หน้า 1

ด้วยความมุ่งมั่นในการดำเนินธุรกิจ ที่เน้นคุณภาพการบริการ คุณธรรม
และปฏิบัติภายใต้กรอบของการกำกับดูแลของตลาดหลักทรัพย์ และกรมการประกันภัย ทำให้บริษัทฯ
ได้รับรางวัลบริษัทประกันวินาศภัยที่มีการบริหารงานดีเด่น อันดับ 1 ประจำปี 2547
จากกรมการประกันภัย ต่อเนื่องเป็นปีที่ 3
และได้รับพระมหากรุณาธิคุณจากพระบาทสมเด็จพระเจ้าอยู่หัว ทรงพระกรุณาโปรดเกล้าฯ
พระราชทานตราตั้งให้แก่บริษัทฯ เมื่อวันที่ 26 เมษายน 2547
นับเป็นเกียรติประวัติสูงสุดของบริษัทฯ

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

  1. การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
  ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ ระเบิด
  จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

  2. การประกันภัยทางทะเลและขนส่ง (Marine Insurance)
  คุ้มครองความเสียหายที่เกิดขึ้นกับสินค้า และตัวเรือ แยกเป็น

2.1 การประกันภัยสินค้า (Cargo Insurance)

2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้ เป็น

  3 ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่แตกต่างกัน

  4. การประกันภัยเบ็ดเตล็ด (Miscellaneous Insurance) เป็นการประกันภัยประเภทต่าง
  ๆนอกเหนือจาก 3 ประเภทดังกล่าวข้างต้น

การประกันภัยต่อ (Reinsurance) บริษัทดำเนินธุรกิจทั้งการเอาประกันภัยต่อ (Outward
Reinsurance) และรับประกันภัยต่อ (Inward Reinsurance) ในการเอาประกันภัยต่อ
จะมีทั้งการประกันภัยต่อเฉพาะราย และการประกันภัยต่อตามสัญญา

หน้า 2